b'\n_START_ARTICLE_\nKunci v Avstraliji\n_START_PARAGRAPH_\nKunci v Avstraliji so se po vnosu iz Evrope mo\xc4\x8dno namno\xc5\xbeili in postali hudi kmetijski \xc5\xa1kodljvci, ki z ob\xc5\xbeiranjem povzro\xc4\x8dajo milijonsko \xc5\xa1kodo na pridelku. V Avstralijo so kunci prispeli v 18. stoletju s prvo floto naseljencev in se s\xc4\x8dasoma raz\xc5\xa1irili po ve\xc4\x8djem delu celine, predvsem kot posledica izpusta nekaj kuncev v divjino v zvezni dr\xc5\xbeavi Viktorija na jugovzhodu. Angle\xc5\xa1ki naseljenec Thomas Austin jih je leta 1859 naselil za lov._NEWLINE_Njihovo \xc5\xa1tevilo so posku\xc5\xa1ali omejiti z razli\xc4\x8dnimi metodami. Obi\xc4\x8dajne metode so vklju\xc4\x8devale streljanje zajcev in uni\xc4\x8devanje njihovih bivali\xc5\xa1\xc4\x8d, toda imele so omejen uspeh. Leta 1907 so v Zahodni Avstraliji postavili ograjo, da bi jih zadr\xc5\xbeali, a prav tako brez uspeha. \xc5\xa0ele v 1950. letih so populacijo mo\xc4\x8dno zmanj\xc5\xa1ali z vnosom virusa, ki povzro\xc4\x8da nalezljivo bolezen miksomatozo pri zajcih.'